Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: szabálysértési hatóságok intézkedjenek az 1968. évi I. törvény
Paragraph Index: 182

8. § (1) bekezdésében kijelentett alapvető jogok védelmére és tiszteletben tartására vonatkozó állami kötelességgel összefüggésben visszásságot idézett elő. A feltárt visszásság orvoslására az állampolgári jogok országgyűlési biztosa az 1993. évi LIX. tv. 20. §-a alapján a következő ajánlást tett, melyben felkérte az országos rendőrfőkapitányt, hogy — különös tekintettel XII. kerületi Rendőrkapitányság fentiekben leírt eljárására — adjon közre egy körlevelet, melyben a rendőrkapitányságokat tájékoztatja az eltűnt személyek körözése elrendelésének helyes gyakorlatáról. Az országgyűlési biztos kérte az országos rendőrfőkapitányt továbbá arra is, hogy a rendőrség eltűnt személyek felkutatására irányuló munkájának hatékonyabbá tétele érdekében, minél előbb módosítsa a rendőrség körözésre vonatkozó belső szabályzatait, amelynek során tegye egyértelműbbé azok eljárási normáit, határidőit. Az országos rendőrfőkapitány az országgyűlési biztos ajánlását elfogadta. OBH 4327/1998. I. Az Alkotmány 2. § (1) bekezdése szerinti jogállamiságból eredő jogbiztonsághoz való joggal összefüggésben okoz visszásságot, hogy a megyei rendőrfőkapitány jogi iránymutatást tartalmazó intézkedést adott ki. II. Az Alkotmány 2. § (1) bekezdése szerinti jogállamiságból eredő jogbiztonsághoz való joggal összefüggésben okoz visszásságot, hogy a megyei rendőrfőkapitány a tartózkodási engedélyek elbírálása során alkalmazandó normatív szabályok kiadásával korlátozta az illetékes idegenrendészeti szervek döntési jogkörét. III. Az Alkotmány 70/A. §-ában biztosított diszkriminációmentes elbánáshoz való joggal összefüggésben okoz visszásságot, hogy a megyei rendőrfőkapitány különös méltánylást érdemlő körülmények fennállásához kötötte a tartózkodási engedélyek kiadását. IV. Az Alkotmány 2. § (1) bekezdése szerinti jogállamiságból eredő jogbiztonsághoz való joggal összefüggésben okoz visszásságot, hogy a megyei rendőrfőkapitány a tartózkodási engedély iránti kérelmek elbírálását egyedi állásfoglalásához kötötte. V. Az Alkotmány 70/A. §-ában biztosított diszkriminációmentes elbánáshoz való joggal összefüggésben okoz visszásságot, hogy a megyei rendőrfőkapitány megtiltotta a költségmentességre vonatkozó jogszabályok alkalmazását. VI. Az Alkotmány 70/A. §-ában biztosított diszkriminációmentes elbánáshoz való joggal összefüggésben okoz visszásságot, hogy a megyei rendőrfőkapitány a jogerős tartózkodási engedély alapjául szolgáló tartózkodási feltételek igazolására kötelezte a külföldieket. VII. Az Alkotmány 70/A. §-ában biztosított diszkriminációmentes elbánáshoz való joggal összefüggésben okoz visszásságot, hogy intézkedésében a megyei rendőrfőkapitány meghatározta, hogy a tartózkodási engedély iránti kérelmek elbírálásakor mely körülményeket kell különösen méltányolni. VIII. Az Alkotmány 2. § (1) bekezdése szerinti jogállamiságból eredő jogbiztonsághoz való joggal összefüggésben okoz visszásságot, hogy a megyei rendőrfőkapitány intézkedése hatálybalépésének időpontját nem szabályozta, továbbá az intézkedés megismerésére jogosult személyi kör korlátozásával kizárta, hogy a tartózkodási engedély iránti kérelmet benyújtó külföldiek magatartásukat annak előírásaihoz igazítsák.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes